John dari England

Raja England John (24 Disember 1166 – 19 Oktober 1216) memerintah dari 6 April 1199 hingga kemangkatannya. Baginda naik takhta sebagai adik kepada Raja Richard I. Baginda hilang Duci Normandy dan kebanyakan tanah di Perancis kepada Raja Philip II dari Perancis, menyebabkan kejatuhan Empayar Angevin dan menambahkan kuasa dinasti Capet Perancis pada abad ke-13. John merupakan anak bongsu daripada lima anak lelaki Raja Henry II dari England dan Eleanor, Duchess Aquitaine. Baginda adalah anak mereka yang kedua menaiki takhta. Selain itu, selepas pemberontakan baron baginda juga terkenal sebagai orang yang mematerai Magna Carta, satu dokumen yang mengehadkan kuasa raja di England yang dikatakan langkah pertama ke arah evolusi demokrasi moden serta perlembagaan United Kingdom.

Semasa hidupnya, John mendapat dua nama julukan. Satu "Tak Bertanah" (; ) kerana baginda merupakan anak bongsu dan tidak mewarisi tanah keluarga.Norgate (1902), pp. 1–2. Satu lagi nama julukan ialah "Pedang lembut" () kerana baginda dikatakan tidak cekap dalam ketenteraan. Baginda menjadi anak kesayangan Henry berikutan kegagalan pemberontakan pada tahun 1173–1174 oleh saudara-saudara baginda, Henry Si Raja Muda, Richard I dan Geoffrey II, terhadap Raja. John dijadikan Lord Ireland pada 1177 dan dikurniakan tanah di England dan di tanah besar Eropah. Baginda cuba namun gagal memberontak terhadap pentadbir-pentadbir diraja saudaranya, Raja Richard I, sementara Richard terlibat dalam Perang Salib Ketiga. Akan tetapi baginda ditabalkan selepas Richard mangkat pada 1199. Baginda turut membuat perjanjian dengan Philip II dari Perancis untuk mengakui tanah-tanah Angevin John di tanah besar dalam perjanjian damai Le Goulet pada tahun 1200.

Apabila perang tercetus semula dengan Perancis pada 1202, John mencapai kemenangan pada awalnya tetapi kekurangan sumber tentera dan layanan baginda terhadap bangsawan-bangsawan Norman, Breton dan Anjou menyebabkan kejatuhan empayar baginda di utara Perancis pada 1204. Baginda menghabiskan sedekad untuk cuba mendapatkan semula jajahan-jajahan ini, mengumpulkan dana, membentuk semula tentera dan menjalinkan perikatan di tanah besar. Reformasi perundangan baginda masih lagi berkesan terhadap sistem undang-undang Inggeris, sambil menjanakan sumber pendapatan tambahan. Pertikaiannya dengan Paus Innocentius III berkaitan dengan pelantikan Ketua Biskop Canterbury Stephen Langton membawa kepada Perintah Larangan Paus 1208 serta pengucilan John tahun selepas itu, yang baginda selesaikan pada tahun 1213. Usaha John mengalahkan Philip pada 1214 gagal kerana kekalahan sekutu-sekutu John dalam Pertemburan Bouvines. Apabila baginda pulang ke England, baron-baron memberontak atas polisi-polisi fiskal dan layanan John dengan pembesar-pembesar paling berkuasa England. Magna Carta pun dibuat sebagai perdamaian antara John dan para baron, dan dipersetujui pada tahun 1215. Namun, kedua-dua pihak tidak menepati syarat-syarat dan perang saudara berlaku tidak lama kemudian, dengan pihak baron dibantu oleh Putera Louis dari Perancis. Perang ini akhirnya seri. John mangkat akibat disenteri semasa berkempen di timur England pada akhir-akhir tahun 1216; penyokong-penyokong putera baginda Henry III akhirnya menewaskan Louis dan baron-baron tahun berikutnya.

Penulis sejarah kontemporari kebanyakannya mengkritik kebolehan John sebagai raja, dan pemerintahannya telah banyak diperdebatkan dan disemak oleh ahli sejarah sejak abad ke-16. Ahli sejarah Jim Bradbury telah merumuskan pendapat sejarah kini tentang kualiti-kualiti positif John, bahawa John hari ini biasanya dianggap sebagai "pentadbir yang bekerja keras, seorang yang berkebolehan, seorang jeneral yang berkebolehan".Bradbury (2007), p. 353. Biarpun begitu, sejarawan moden bersetuju bahawa beliau juga ada banyak kekurangan sebagai raja, misalnya yang ahli sejarah Ralph Turner melabelkan sebagai "sifat keperibadian yang tidak menyenangkan, malah berbahaya", seperti sikap remeh, dengki, dan kejam.Turner, p. 23. Kualiti-kualiti negatif ini menjadi bahan untuk penulis fiksyen pada era Victoria, dan John adalah watak yang kerap muncul dalam budaya popular Barat, terutamanya sebagai penjahat dalam cerita rakyat Robin Hood.

 Catatan 

 Rujukan 

 Bibliografi 

  in 



Kategori:Raja England